

Ára: 180 Ft

IX. évf. 30. szám Évközi XVI. vasárnap 2022. július 17.

**IMÁDSÁG A NAGYSZÜLŐK ÉS IDŐSEK MÁSODIK VILÁGNAPJÁRA**

**2022. JÚLIUS 24.**

Hálát adok neked, Uram,

a hosszú élet áldásáért,

mert azoknak, kik hozzád menekülnek,

megadod, hogy gyümölcsöt teremjenek!

Bocsásd meg, Uram,

csüggedtségemet és kiábrándultságomat,

és kérlek, ne hagyj el engem,

amikor az erőm csökken!

Taníts meg reménykedve nézni

a jövőre, melyet nekem adsz,

a küldetésre, melyet rám bízol,

hogy vég nélkül énekelhessem dicséretedet!

Tégy engem a gyengédség forradalmának

lelkes művészévé,

hogy szeretettel őrizzem unokáimat

és minden gyermeket, ki nálad keres menedéket.

Védd meg, Uram, Ferenc pápát,

és add meg Egyházadnak,

hogy megszabadítsuk a világot a magánytól,

és vezéreld lépteinket a béke útjára! Ámen.

# FERENC PÁPA ÜZENETE A NAGYSZÜLŐK ÉS IDŐSEK MÁSODIK VILÁGNAPJÁRA

(2022. július 24.)

„Öregségükben is gyümölcsöt teremnek” (Zsolt 92,15)

Kedves Nagyszülők, kedves Idősek!

A 92. zsoltár verse – „öregségükben is gyümölcsöt teremnek” (Zsolt 92,15) – jó hír, igazi

„evangélium”, melyet a nagyszülők és idősek második világnapja alkalmából hirdethetünk a világnak. Ez szembemegy azzal, amit a világ gondol erről az életkorról, és azzal a megkeseredett hozzáállással is, amelyet néhányan közülünk, idősek közül tanúsítanak, akik kevés reménnyel haladnak előre, és semmit sem várnak már a jövőtől.

Az öregség sok embert megrémít. Egyfajta betegségnek tartják, mellyel jobb elkerülni mindenféle érintkezést: az idősek nem érintenek bennünket – gondolják –, jobb, ha minél távolabb vannak, esetleg együtt, olyan helyeken, ahol gondoskodnak róluk, és amelyek megóvnak minket attól, hogy törődnünk kelljen gondjaikkal. Ez a „leselejtezés kultúrája”: az a mentalitás, amely azt érezteti velünk, hogy különbözünk a leggyengébbektől, semmi közünk törékenységükhöz, és feljogosít arra, hogy azt képzeljük, külön utakon járunk

„mi” és „ők”. Valójában azonban a hosszú élet – ahogy a Szentírás tanítja – áldás, és az idősek nem számkivetettek, akiktől el kell távolodni, hanem a bőséges életet adó Isten jóságának élő jelei. Áldott az az otthon, amelyben időssel törődnek! Áldott az a család, amely megbecsüli a nagyszülőket!

Az öregkor valójában olyan időszak, amelyet nem könnyű megérteni, nekünk sem, akik már benne élünk. Bár hosszú út megtétele után érkezik, senki sem készített fel rá, szinte meglepetésként ér bennünket. A fejlettebb társadalmak sokat költenek erre a korosztályra, de nem segítenek értelmezni azt: gondozási terveket, de nem létterveket kínálnak. (*Katekézis az öregkorról, 1. Az idő kegyelme és az életkorok szövetsége* (2022. február 23.) Ezért nehéz a jövőbe tekinteni és olyan horizontot találni, amely felé törekedni lehet. Egyfelől igyekszünk elűzni az öregséget azzal, hogy elrejtjük ráncainkat és úgy teszünk, mintha mindig fiatalok lennénk; másfelől úgy tűnik, nem tehetünk mást, mint hogy kiábrándultan élünk, beletörődve abba, hogy már nem tudunk „gyümölcsöt teremni”.

A munkavégzés befejezése és a gyerekek családból való kirepülése megszűntetik az okokat, amelyekért annyi energiánkat áldoztuk. Annak felismerése, hogy erőnk megfogyatkozóban van, vagy egy betegség kialakulása válságba sodorhatja bizonyosságainkat. A világ – a maga gyors tempójával, mellyel nehezen tudunk lépést tartani – úgy tűnik, nem hagy számunkra alternatívát, és arra késztet, hogy elfogadjuk a leselejtezés gondolatát. Így a zsoltár imája száll az ég felé: „Öregkoromban se taszíts el magadtól, akkor se hagyj el, ha erőm elfogy!” (Zsolt 71,9).

De ugyanez a zsoltár – mely nyomon követi az Úr jelenlétét a különböző életszakaszokban – arra hív, hogy továbbra is reménykedjünk: jöhet az öregség és megőszülhetünk, az Úr mégis éltet majd, és nem hagyja, hogy a rossz legyőzzön bennünket. Ha bízunk őbenne, erőt találunk majd ahhoz, hogy megsokszorozzuk dicséretünket (vö. Zsolt 71,14–20), és felfedezzük, hogy az öregedés nem csupán a test természetes elhasználódása vagy az idő elkerülhetetlen múlása, hanem a hosszú élet ajándéka. A megöregedés nem büntetés, hanem áldás!

Ezért vigyáznunk kell magunkra, és meg kell tanulnunk lelki szempontból is aktív öregkort élni, ápolva belső életünket Isten igéjének buzgó olvasásával, mindennapi imádsággal, a szentségek vételével és a liturgián való részvétellel. És az Istennel való kapcsolatunkkal együtt az emberekkel való kapcsolatainkat is ápolnunk kell: mindenekelőtt a családunkkal, gyermekeinkkel, unokáinkkal, akiknek felkínálhatjuk gondoskodó szeretetünket; továbbá a szegény és szenvedő emberekkel, akikhez konkrét segítséggel és imával lehetünk közel. Mindez segít abban, hogy ne érezzük magunkat egyszerű nézőnek a világ színházában, hogy ne csak „erkélylakók” legyünk, ne csak az ablakból nézelődjünk. Ehelyett, ha élesítjük érzékeinket, felismerjük az Úr jelenlétét, (Katekézis az öregkorról, 5. Hűség Isten látogatásához az eljövendő nemzedékért (2022. március 30.) olyanok leszünk, mint „zöldellő olajfák Isten hajlékában” (vö. Zsolt 52,10), és képesek leszünk áldássá válni a mellettünk élők számára.

Az öregkor nem haszontalan idő, amikor félre kell állnunk és be kell húznunk az evezőket a csónakba, hanem olyan időszak, amikor még gyümölcsöt teremhetünk: új küldetés vár ránk, mely arra hív, hogy a jövőbe tekintsünk. „Az öregkor, az öregek különlegesen érzékenyek a minket emberivé tevő figyelmességekre, gondolatokra és szeretetkifejezésre, és ennek az érzékenységnek újra sokak hivatásává kellene válnia. Ez az öregek döntése lesz az új generációk iránti szeretet mellett!” *Katekézis az öregkorról, 3. Az öregek, a gondtalan ifjúság erőforrásai* (2022. március 16.). Ez a mi hozzájárulásunk a *gyengédség forradalmához, (Katekézis Szent Józsefről, 8. Szent József, a gyengéd atya* (2022. január 19.), ahhoz a lelki és fegyvertelen forradalomhoz, amelynek főszereplőinek hívlak benneteket, kedves nagyszülők és idősek.

A világ kemény megpróbáltatáson megy át, melynek első szakasza a világjárvány váratlan és dühödt vihara, amelyet a békét és a fejlődést globális szinten megakasztó háború követett. Nem véletlen, hogy a háború egy olyan időszakban tért vissza Európába, amikor a múlt században háborút átélt nemzedék eltűnőben van. És ezek a nagy válságok azzal a veszéllyel járnak, hogy érzéketlenné tesznek bennünket arra a tényre, hogy vannak más „járványok”, és az erőszak más, széles körben elterjedt formái is, amelyek az emberi családot és közös otthonunkat fenyegetik.

Mindezzel szemben mélyreható változásra, megtérésre van szükségünk, amely lefegyverzi a szíveket, és lehetővé teszi mindenkinek, hogy testvért ismerjen fel a másikban. Nekünk, nagyszülőknek és időseknek pedig nagy felelősségünk van: meg kell tanítanunk korunk embereit, hogy ugyanolyan megértéssel és gyengédséggel tekintsenek másokra, amilyennel mi nézünk unokáinkra. Emberségünket a másokkal való törődésben

csiszoltuk ki, és ma egy békés, a leggyengébbekre figyelő életmód tanítói lehetünk. A mi életmódunkat talán tévesen gyengeségnek vagy belenyugvásnak látják, de a szelídek, és nem az agresszívek vagy a törvényszegők fogják örökölni a földet (vö. Mt 5,5).

Az egyik gyümölcs, amelyet hoznunk kell, a világ őrzése. „Mindannyian nagyszüleink térdéről indultunk, akik ölükben tartottak bennünket;”5 de ma itt az ideje, hogy térdünkön tartsuk – konkrét segítséggel vagy akár csak imával – sajátjainkkal együtt azt a sok rettegő unokát, akiket még nem ismerünk, és akik talán a háború elől menekülnek vagy a háború miatt szenvednek. Őrizzük szívünkben – ahogyan Szent József gyengéd és gondoskodó atyaként tette – az ukrajnai, az afganisztáni, a dél-szudáni… gyermekeket!

Sokunkban megérett az a bölcs és alázatos tudatosság, amelyre a világnak oly nagy szüksége van: egyedül nem üdvözülünk, a boldogság olyan kenyér, amelyet csak együtt ehetünk. Tegyünk róla tanúságot azok előtt, akik azzal áltatják magukat, hogy a szembehelyezkedésben találnak személyes kiteljesedésre és sikerre. Mindenki, még a leggyengébbek is megtehetik ezt: azzal, hogy hagyjuk magunkat gondozni – gyakran más országokból származó emberek által –, azt üzenjük, hogy az együttélés nemcsak lehetséges, hanem szükséges is.

Kedves Nagymamák és Nagypapák, kedves Idősek, arra kaptunk meghívást ebben a világban, hogy a *gyengédség forradalmának* megvalósítói legyünk! Tegyük ezt úgy, hogy megtanuljuk egyre többször és egyre jobban használni a legértékesebb eszközt, amellyel rendelkezünk, és amely a legmegfelelőbb életkorunk számára: az imát. „Kicsit váljunk mi is az imádság költőivé: próbáljunk élvezettel rátalálni saját szavainkra, magunkévá téve mindazt a szót, amelyet Isten hozzánk intézett igéjében találunk!”6 Bizakodó könyörgésünk sokat tehet: kísérheti a szenvedők fájdalmas kiáltását, és segíthet megváltoztatni a szíveket. Lehetünk „állandó »kórusa« egy nagy lelki szentélynek, ahol a könyörgő ima és a dicsőítő ének támogatja a közösséget, mely az élet terepén dolgozik és küzd”.7

A nagyszülők és idősek világnapja tehát alkalom arra, hogy ismét örömmel elmondjuk, hogy az Egyház együtt akar ünnepelni azokkal, akiket az Úr – ahogy a Szentírás mondja

– „napokkal lakatott jól”. Ünnepeljünk együtt! Kérlek benneteket, hogy hirdessétek meg ezt a napot plébániáitokon és közösségeitekben; látogassátok meg a legmagányosabb időseket otthonaikban és az öregotthonokban! Senki se élje magányosan ezt a napot! Ha van valaki, akit várni lehet, az megváltoztathatja a napjait azoknak, akik már semmi jót nem várnak a jövőtől; és az első találkozásból új barátság születhet. A magányos idősek meglátogatása az irgalmasság egyik cselekedete korunkban!

Kérjük a Szűzanyát, a gyengédség anyját, hogy tegyen valamennyiünket a *gyengédség forradalmának* megvalósítóivá, hogy megszabadítsuk együtt a világot a magány sötét árnyától és a háború démonától!

Áldásomat adom mindannyiatokra és szeretteitekre, és biztosítlak benneteket szerető közelségemről! Ti pedig, kérlek benneteket, ne feledkezzetek el imádkozni értem!

*Kelt Rómában, a Lateráni Szent Jánosnál, 2022. május 3-án, Szent Fülöp és Jakab apostolok ünnepén.*

Ferenc

HIRDETÉSEK

**Felnőtt asszisztencia és ministráns program**

Az idén még több püspöklátogatás áll előttünk, így szükségessé válta a méltó asszisztencia előmodítása. Felnőtt asszisztenciára várjuk azon felnőtt férfiak jelentkezését, akik voltak már bérmálkozók, és a 16 életévüket betöltötték, és szívesen szolgálnának a szentmiséken. Ministránsok jelentkezését is várjuk, olyan fiatal fiúk és lányok, akik 8. életévüket betöltötték, de még nem múltak el 20 évesek.

**Rózsafüzér Társulatok megújítása**

Sajnos megint szükségessé vált a Rózsafüzér Bokrok összerendezése több okból is. Több tagunkat sajnos eltemettük, és így nem minden bokor teljes. Továbbá a Rózsafüzér Világosság titkok imádkozása sem minden bokorban lett bevezetve így ezt is pótolnunk kell. Becskén az elhunyt tagokért szokott rendszeresen intenció lenni, máshol nem, így ezt is szorgalmazni kell és legfőképpen pedig új tagok toborzását. Kérjük a csoportvezetőket a bokor-anyákat, hogy 2022.07.25-ig juttassák el a jelenlegi névsort a plébániára.

**Bercelre sekrestyést, illetve takarítót keresünk**

Bercelre keresünk sekrestyést, aki a sekrestyési feladatok ellátásában segítene. Feleadatok a Sekrestyések kézikönyve szerint. Illetve a Szent Miklós Közösségi Házba keresünk takarító munkatársat.

**2022.07.18-22 Napközis hittantábor a Szent Miklós Közösségi Házban**

 **Tábor költsége fejenként: 8000 Ft**

 (testvéreknél: két gyereknél 14.000 és minden további gyereknél 7000 Ft)

2022.07.18. H 08:00 Berceli Temető sírhelymegváltási lehetőség a Szent Miklós Közösségi Házban Onodi Kinga

 17:00 Szentmise a Szécsénkei Templomban

 18.30 Egyházközségi szinódus a Berceli Szent Miklós Közösségi Házban

2022.07.19. K 17:00 Szentmise a Becskei Templomban Elh. Serfőző Imre

2022.07.20. Sz 09:00 Elh. Serfőző Imre temetése a Becskei temetőben

 18:00 Elh. Peszegi Péterné Klára gyászmiséje és temetése Bercelen

2022.07.21. Cs 08:30 Gyerekmise a Berceli Templomban

2022.07.22. P 16:00 Szentgyörgyváry Lujza keresztelője a Galgagutai Templomban

 17:00 Szentmise Elh. Dobrocsi Andrásné Kertész Erzsébet 1. Evf. 3 hsz

2022.07.23. Sz 12:00 Ez az a nap a Puskás Arénában

Július 23-án vezetni fog bennünket Isten imádatában a Bethel Music és Michael W. Smith az Egyesült Államokból, akiknek régi és új énekeit világszerte ismerik és szeretik. Ausztráliából érkezik a Planetshakers, kiknek vidám, energikus dalait már többször hallhattuk korábbi rendezvényeinken. Nem hiányozhat a színpadról Martin Smith, az egykori Delirious? zenekar frontembere sem, aki mellett szintén az Egyesült Királyságból érkezik Tim Hughes és a Gas Street Music, Graham Kendrick, valamint a modern gospel képviseletében a London Community Gospel Choir és Noel Robinson. Moldovából érkezik hozzánk a Not An Idol. Akik régóta figyelemmel kísérik az Ez az a nap!, életét tudhatják, hogy személyes barátunk és a stadion vízió inspirálója Noel Richards, így természetesen ő is ott lesz a Puskás Arénában.

A külföldi előadók mellett a hazai keresztény könnyűzene színe-java is tiszteletét teszi a stadionban. Együtt énekelhetünk majd olyan ismert dicsőítőkkel, akik végigkísérték az Ez az a nap! elmúlt két évtizedét, így ott lesz közöttünk Pintér Béla, Csiszér László és Prazsák László is. Közösen fogja Istent magasztalni Mező Misi Gável Andrással és Gellérttel, és nem hiányozhat majd a Dics-Suli Band, a PZM (Pünkösdi Zenei Misszió), a Keresztkérdés, Hanna és a Golgota Dicsőítés Hellinger Andrással és Helénával. Tiszteletét teszi a népi hangzást modern hangszereléssel vegyítő Új Forrás és a szimfonikus nagyzenekari elemeket és a visszafogott elektronikát ötvöző Hidden Kingdom. A határon túli magyarság képviseletében velünk lesz a felvidéki Crux, valamint Dobner Illés az Egyesült Királyságból. Hallhatunk majd olyan széles körben ismert énekeseket is, mint Caramelt és Oláh Gergőt, akik világi karrierjük mellett hitükről is rendszeresen vallást tesznek. Mindezek mellett különös színfoltja lesz a napnak a Hermons, az első magyar keresztény együttes. A hazai fellépőkön kívül a környező országok nemzeteit is képviselni fogja egy-egy előadó.

Napjainkban mindennél jobban szükségünk van a békéért való könyörgésre, az egységre, az egymással való közösségre és a szeretetre ebben a zűrzavaros világban. A nemzet stadionjában megvalósuló ima- és dicsőítő napnak ezért fontos része lesz a közös imádság, az igei üzenetek átadása, valamint az evangélium hirdetése és megtérésre való buzdítás, melyet Mike Sámueltől fogunk hallani.

 15:30 Csonka Miklós és Budai Gabriella Házasságkötése a Berceli Templomban

 17:00 Szentmise a Berceli Templomban Krizsanyik Szofia keresztelése

**2022.07.24-30 Zagyvamenti Boldogasszony közösség nyári tábora**

**2022.07.24. V 08:30 Szentmise a Berceli Templomban Nagyszülők és idősek**

**Évközi világnapja, idősek megáldása**

**XVII. 10:30 Igeliturgia a Galgagutai Templomban**

 **10:30 Szentmise a Becskei Templomban Nagyszülők és idősek**

 **világnapja, idősek megáldása**

 **12:00 Igeliturgia a Nógrádkövesdi Templomban**

 **12:00 Szentmise a Szécsénkei Templomban Nagyszülők és idősek**

 **világnapja, idősek megáldása**

**2022.08.01-06 Galgamenti Boldogasszony közösség nyári tábora**

**2022.07.31. V 08:30 Szentmise a Berceli Templomban**

**Évközi 10:30 Szentmise a Galgagutai Templomban idősek megáldása**

**XVIII. 10:30 Igeliturgia a Becskei Templomban**

 **12:00 Szentmise a Nógrádkövesdi Templomban idősek megáldása**

 **12:00 Szentmise a Szécsénkei Templomban**

 Napközis hittantábor

Ha szeretsz kézműveskedni, jókat játszani, trambulinozni, pattogatott kukoricával mozizni és még sok közös szeretettel teli érdekességeken részt venni akkor, itt a helyed ebben a táborban!

Sok szeretettel várunk a Szent Miklós Közösségi Házban rendezendő napközis táborban

 július 18-22 idején.

A napközi tartama: minden nap 9:00-16:00!

Jelentkezési határidő:júli.15

Jelentkezni a szentmisék előtt és után Robi atyánál, Adamik Boglárkánál!

Vagy a 06305043767 mobilszámon

Tábor költsége: 8000Ft/fő

Testvérek esetén: 7000Ft/fő

Római Katolikus Plébánia 2687 Bercel, Béke u. 20.

tel: 0630/455-3287 web: [http://bercel.vaciegyhazmegye.hu](http://bercel.vaciegyhazmegye.hu/), e-mail: bercel@vacem.hu

Bankszámlaszám: 10700323-68589824-51100005

**Minden jog fenntartva, beleértve a másoláshoz, digitalizáláshoz való jogot is.**